32004L0034
L 089/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/34/ЕО НА КОМИСИЯТА
от 23 март 2004 година
за изменение за целите на адаптирането към техническия прогрес на приложения I и II към Директива 96/74/ЕО на Европейския парламент и на Съвета относно текстилните наименования
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/74/ЕО на Европейския парламент и на Съвета от 16 декември 1996 г. относно текстилните наименования (1), и по-специално член 16, параграф 1 от нея,
като има предвид, че:
(1)
Директива 96/74/ЕО установява правилата на етикетирането или маркирането на продуктите по отношение на техния състав от текстилни нишки, за да осигури посредством това защита на интересите на потребителите. Текстилните продукти могат да бъдат пускани на пазара на Общността, само ако отговарят на разпоредбите на посочената директива.
(2)
С оглед на последните открития на техническа работна група, за целите на адаптирането на Директива 96/74/ЕО към техническия прогрес е необходимо да се добави влакното полилактид към списъка с влакна в приложения I и II към посочената директива.
(3)
Следователно Директива 96/74/ЕО следва да бъде съответно изменена.
(4)
Мерките, предвидени в настоящата директива, са в съответствие със становището на Комитета за директивите, свързани с текстилните наименования и етикетирането на текстила,
ПРИЕ НАСТОЯЩАТА ДИРЕКТИВА:
Член 1
Директива 96/74/ЕО се изменя, както следва:
1.
В приложение I се добавя следният ред 33а:
„33а
Полилактид
Влакно, формирано от линейни макромолекули, съдържащи във веригата си най-малко 85 % (от масата) единици естер на млечна киселина, извлечени от естествени захари и имащи температура на топене най-малко 135 °C“
2.
В приложение II се добавя следната позиция 33а:
„33а
Полилактид
1,50“
Член 2
1. Държавите-членки въвеждат в сила необходимите законови, подзаконови и административни разпоредби, , за да се съобразят с настоящата директива най-късно до 1 март 2005 г. Те незабавно съобщават на Комисията текста на тези разпоредби и таблицата на съответствие между настоящата директива и приетите разпоредби.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното право в областта, уредена с настоящата директива.
Член 3
Настоящата директива влиза в сила на двадесетия ден след датата на публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 23 март 2004 година.